
Fenntarthatóságra nevelés a pedagógiai gyakorlatban

A fenntarthatóságra nevelés a pedagógiai gyakorlatban
A pedagógusok kezében óriási lehetőség és felelősség van arra, hogy a gyermekeket, a jövő felnőttjeit olyan szellemben neveljék, mely felnyitja szemüket az egymás iránti tisztelet és elfogadás fontosságára, a Föld hatalmasságára, sokoldalúságára, éltető erejére és sérülékenységére egyaránt. Mindez csak úgy valósulhat meg, ha a pedagógus birtokában van az a tudás, melyet a gyermekek számára át tud adni. Ha maga is olyan értékeket, normákat képvisel és olyan életet él, mely a fenntarthatóságra törekszik.
Kutatásom során a pedagógusok érzékenységét, tudatosságát, tájékozottságát vizsgáltam a fenntarthatóságra nevelés témakörében. Kíváncsi voltam, hogy: Mennyire érzik fontosnak, saját szívügyüknek a tanítók, tanárok a gyermekek fenntarthatóságra nevelését? Mi okoz számukra nehézséget az adott nevelési feladatban? Milyen módszerekkel és milyen gyakorisággal integrálják be a fenntarthatóságra nevelést a tanóráikba? A kutatási eredményekre építkezve olyan óravázlatokat készítettem és valósítottam meg, melyek több tantárgyba integráltan nevelik, érzékenyítik a gyermekeket a fenntartható életmódra úgy, hogy a tanmenet és a kötelező tananyagtartalom nem sérült, hanem kiegészült egy újabb nevelési feladattal. Célom volt bizonyítani, hogy a fenntarthatóságra nevelés milyen sokoldalúan integrálható, hiszen: kapcsolódik a tananyaghoz, a mindennapi élethez, a gyermekek érdeklődéséhez, életkori-és egyéni sajátosságihoz egyaránt. 



